Jovan Ćirilov

**Jovan Ćirilov** (Kikinda, 30. avgust 1931. – Beograd, 16. novembar 2014.), srpski teatrolog i književnik. Jedan od najvećih delatnika srpskog pozorišta i srpske kulture.

## Biografija
Posle završene škole u Kikindi, upisao je i diplomirao filozofiju na beogradskom univerzitetu 1955. godine. Bio je na čelu Jugoslovenskog dramskog pozorišta od 1985-1999. godine, a pre toga od 1956. dramaturg u tom pozorištu, kao i u Ateljeu 212 od 1967. do 1985. godine. Od osnivanja 1967. godine, bio je doživotni umetnički direktor i selektor Bitefa. Od 2001. do 2007. godine bio je predsednik Nacionalne komisije Jugoslavije, a potom Srbije, pri Unesku. Od 2002. do 2014. bio je predsednik Saveta Međunarodnog festivala pozorišta za decu u Subotici.

Napisao drame *Soba za četvoricu* i *Dom tišine* (sa Miroslavom Belovićem), scenarija za filmove Vladana Slijepčevića *Pravo stanje stvari*, *Štićenik*, *Kuda posle kiše* (filmova prikazanih u Veneciji, Moskvi i Puli), radio drame *Vetroviti drumovi* (na nemačkom Radio Hamburg), *Mehanička sekretarica* i dr. Adaptirao za scenu *Prokletu avliju* Ive Andrića, a sa Belovićem *Otkriće* Dobrice Ćosića. U mladosti se pojavio u Makavejevljevom filmu, o kojem je u intervjuu RTS-u u starosti izrazio željenje što nije poslušao reditelja i pojavio se nag; to bi, kako je Jovan Ćirilov sam rekao, bio prvi jugoslovenski umetnički film s nagim glumcem.

Autor je romana, više zbirki pesama, teatroloških eseja, knjiga uspomena, antologija drama (srpske savremene drame na engleskom jeziku, engleske i američke savremene drame, najkraćih drama na svetu) i rečnika. Preveo je drame Kristofera Fraja, Brehta, Ženea, Stoparda, Sama Šeparda, Mameta, Marbera i mjuzikla «Kosa».

Pisac kolumni, u NIN Reč nedelje (od 1986. do danas), dve kolumne nedeljno u Blicu (*Pozorištarije* i *Sa rukama u džepovima*) i pozorišne dnevnike u listu Ludus.

Govorio je nemački, engleski, francuski, španski i italijanski a znao je i osnovne principe kineskog jezika.

## Objavljene knjige
* *Putovanje po gramatici*, pesme, 1972. 
* *Neko vreme u Salcburgu*, roman, 1980. 
* *Uzaludna putovanja*, pesme", 1989.
* *Reč nedelje*, zbirka tekstova (kolumne), 1997. i 2006.

### Teatrološka dela
* *Putovanje po pozorištu*, 1988.
* *Dramski pisci moji savremenici*, 1989.
* *Pozorištarije*, 1998.
* *Dnevnici*, 1999.

### Rečnici
* *Rečnik novih reči*, 1982. 
* *Rečnik pesničkih slika*, 1985.
* *Novi rečnik novih reči*, 1991.
* *Hrvatsko-srpski rječnik inačica / Српско-хрватски речник варијаната*, 11989., 21994. i 32010.

### Antologije
* *Najkraće drame na svetu* (kratke drame, KOV, Vršac, 1999)
* *Kratke, kraće i najkraće drame na svetu* (kratke drame, KOV, Vršac, 2008)

### Nagrade
Dobitnik je 
* dve Sterijine nagrade - za novinsku pozorišnu kritiku i za naročite zasluge na unapređenju pozorišne umetnosti, 
* Statuete Joakim Vujić koju dodeljuje Knjaževsko-srpski teatar iz Kragujevca (1990).
* nagrade Fondacije "Braća Karić" za publicistiku i 
* Oktobarske nagrade Grada Beograda za životno delo. 
* Francuska ga je nagradila ordenom „Vitez umetnosti i književnosti“ (1992).
* Srbija ga je odlikovala Sretenjskim ordenom trećeg stepena (2012)

## Reference

## Vanjske veze

* Intervju sa Jovanom Ćirilovim